Kommunikasiyaşünaslıq
Kommunikasiyaşünaslıq və ya ünsiyyətşünaslıq — insan kommunikasiyası və davranışının prosesləri, şəxsiyyətlərarası münasibətlərdə kommunikasiya nümunələri, müxtəlif mədəniyyətlərdə sosial qarşılıqlı əlaqə və kommunikasiyanı tədqiq edən akademik fən. Kommunikasiya adətən müvafiq media vasitəsilə fikir, məlumat, siqnal və ya mesajların verilməsi, qəbulu və ya mübadiləsi kimi müəyyən edilir, fərdlərə və ya qruplara başqalarını inandırmaq, onlara məlumat vermək, ya da məlumat axtarmaq və emosiyaları effektiv şəkildə ifadə etmək imkanı verir. Kommunikasiyaşünaslıq fərdi agentlik səviyyəsində üz-üzə söhbətdən sosial və mədəni kommunikasiya sistemlərinə qədər bir sıra mövzuları əhatə edən biliklər toplusunu makro səviyyədə inkişaf etdirmək üçün müxtəlif empirik tədqiqat və tənqidi təhlil metodlarından istifadə edən sosial elmdir. Elmi kommunikasiya nəzəriyyəçiləri ilk növbədə kommunikasiyanın nəzəri anlayışını təkmilləşdirməyə, iddiaları əsaslandırmaq üçün statistik məlumatları araşdırmağa diqqət yetirir. Kommunikasiyanı öyrənmək üçün sosial elmi metodların dairəsi genişlənir. Kommunikasiya tədqiqatçıları müxtəlif keyfiyyət və kəmiyyət üsullarından istifadə edirlər. XX əsrin ortalarında linqvistik və mədəni dönüşlər kommunikasiyanın təhlilində getdikcə daha çox şərhçi, hermenevtik və fəlsəfi yanaşmaların yaranmasına səbəb olmuşdur. Əksinə, 1990-cı illərin sonu və 2000-ci illərin əvvəlində yeni analitik, riyazi və hesablama yönümlü texnikaların yüksəlişi müşahidə olunmuşdur. Tədqiqat sahəsi kimi kommunikasiya jurnalistika, biznes, kütləvi informasiya vasitələri, ictimaiyyətlə əlaqələr, marketinq, xəbərlər və televiziya yayımı, şəxsiyyətlərarası və mədəniyyətlərarası kommunikasiya, təhsil, dövlət idarəçiliyi və digər sahələrə tətbiq edilir. İnsan fəaliyyətinin bütün sahələri sosial kommunikasiya strukturu ilə fərdi agentlik arasındakı qarşılıqlı əlaqədən təsirləndiyinə görə kommunikasiyaşünaslıq öz diqqətini tədricən səhiyyə, tibb, iqtisadiyyat, hərbi və cəza müəssisələri, kimi digər sahələrə də genişləndirmiş, həmçinin internet, sosial kapital və elmi biliklərin inkişafında kommunikativ fəaliyyətin rolunu əhatə etmişdir.